435 heste for under 300.000 kroner

Kinesiske MG har introduceret to nye udgaver af den deres MG4 hatchback i Danmark. Deriblandt den potente MG4 Xpower, der er i stand til at accelerere fra 0 til 100 km/t på 3,8 sekunder. Den har en dobbeltmotorisk drivlinje, der leverer 435 hk og et drejningsmoment på op til 600 Nm.

Normalt får man lov til at betale for den slags muskler, men MG sætter Xpower til salg for 299.999 kroner.

De to motorer giver 320 kW og 435 hk fordelt til alle 4 hjul. Den elektriske kraft fordeles med 150 kW gennem forreste motor og med 170 kW via bageste motor.

MG4 Xpower.

Til gengæld skal du holde igen på pedalen, hvis du vil køre langt. Batteriet i MG4 Xpower er på beskedne 64 kWh, hvilket rækker til omkring og 385 WLTP-kilometer. Det opnås blandt andet ved at den regenerative bremsesoftware er blevet finjusteret for at muliggøre kørsel med én pedal, når det er relevant. Det er en feature, som samtlige MG4-modeller nu har fået.

Batteriet i Xpower kan lades med 11 kW AC og op til 140 kW ved lynladere. Det skulle gøre det muligt at fylde det fra 10-80 procent på 26 minutter.

MG4 Xpower.

Længere rækkevidde

Samtidig med Xpower introduceres også en Extended Range-variant med en rækkevidde på op til 520 WLTP-kilometer. Den har et batteri på 77 kWh og byder også på flere muskler end de to første varianter, der kom til Danmark, dog ikke i Xpower-niveau.

Extended Range er baghjulstrukken og den elektriske motor leverer 245 heste, hvilket giver den en acceleration fra 0-100 km/t på 6,5 sekunder.

Med MG4 Xpower og Extended Range er der nu fire varianter at vælge mellem. De to nytilkommere kan bestilles allerede nu.

MG4 | Nordic Edition | Luxury | Extended Range | Xpower
Rækkevidde (WLTP) | 350 km | 435 km | 520 km | 385 km
Batteri- kapacitet | 51 kWh | 64 kWh | 77 kWh | 64 kWh
Acceleration 0-100km/t | 7,7 sek. | 7,9 sek. | 6,5 sek. | 3,8 sek.
Motoreffekt (kW/hk) | 125/170 | 150/204 | 180/245 | 320/435
Drejningsmoment | 250 Nm | 250 Nm | 350 Nm | 600 Nm
Forbrug (kWh/100km) | 17,0 | 16,6 | 16,5 | 18,7
Ladeeffekt (AC/DC) | 3,5 / 88 kW | 11 / 140 kW | 11 / 144 kW | 11 / 140 kW
Pris | 229.999 kr. | 279.999 kr. | 299.999 kr. | 299.999 kr.

435 heste for under 300.000 kroner